Temeljem članka 16. Statuta Društva arhitekata Zagreba (u daljnjem tekstu Društva), Skupština Društva na sjednici održanoj 20. lipnja 2013. godine donijela je:

POSLOVNIK O RADU ODBORA KONTROLE  
DRUŠTVA ARHITEKATA ZAGREBA

# OPĆE ODREDBE

## Članak 1.

Statutom Društva od čl. 34. do čl. 37. propisano je djelovanjeOdbora kontrole kao tijela Društva.

Ovim Poslovnikom o radu Odbora kontrole utvrđuje se način njegova rada, koji je u skladu sa Statutom Društva, a donosi ga Skupština.

## Članak 2.

Odbor kontrole tijelo je Društva koje:

* stara o čuvanju načela upravljanja i demokratičnosti u radu Društva,
* nadzire provedbu Statuta i drugih općih akata Društva, te donošenje i provedbu odluka Skupštine, Upravnog odbora, odluka Predsjednika i drugih stalnih i povremenih radnih tijela Društva
* nadzire materijalno i novčano poslovanje Društva.

## Članak 3.

Odredbe ovog Poslovnika obvezuju sve članove Odbora kontrole, kao i druge osobe koje sudjeluju u radu ili prisustvuju sastancima Odbora kontrole.

O pravilnoj primjeni odredbi ovog Poslovnika brine predsjednik Odbora kontrole.

## Članak 4.

Odbor kontrole ima tri člana koje bira i razrješuje dužnosti Skupština Društva, na temelju prijedloga pristiglih u Ured Društva najkasnije četrnaest (14) dana prije izborne sjednice Skupštine.

Predsjednikom Odbora kontrole imenuje se onaj kandidat koji je u izbornom postupku sakupio najveći broj glasova.

Članovi Odbora kontrole ne mogu istovremeno biti i članovi Upravnog odbora te članovi Suda časti.

## Članak 5.

Odbor kontrole odgovoran je za svoj rad Skupštini, i dužan je najmanje jednom godišnje tom tijelu podnijeti pismeno izvješće o svome radu.

# RAD ODBORA KONTROLE

## Članak 6.

Odbor kontrole radi i odlučuje na sastancima koji se održavaju najmanje jedan putgodišnje, a po potrebi i češće.

Sastanci Odbora kontrole u pravilu se održavaju u sjedištu DAZ-a u Zagrebu, Trg bana J. Jelačića 3/I.

Sastanci Odbora kontrole nisu javnog karaktera.

## Članak 7.

Sastanke Odbora kontrole u pravilu saziva predsjednik Odbora kontrole pisanim pozivom.

Sastanak Odbora kontrole može sazvati i član.

U pozivu na sastanak mora se označiti razlog zbog kojeg se sastanak saziva te mjesto, datum i sat održavanja sastanka.

## Članak 8.

Obveza je svakog člana Odbora kontrole nazočnost na sastancima.

U slučaju spriječenosti dolaska na sastanak obvezna je isprika. U tom slučaju sastanak se odgađa najkasnije za 15 dana u kojem roku predsjednik Odbora kontrole je dužan sazvati novi sastanak.

## Članak 9.

Predsjednik Odbora kontrole dužan je sazvati sastanak povodom razmatranja argumentirane prijave koja mu je podnesena.

Prijavu Odboru kontrole mogu podnijeti sva tijela Društva i članovi Društva.

## Članak 10.

Sjednice Odbora kontrole su pravovaljane ukoliko su na sjednici nazočna barem dva člana a odluke donose suglasno.

## Članak 11.

O zaključcima i donesenim odlukama Odbora kontrole, predsjednik Odbora kontrole obavještava Upravni odbor i Ured Društva koji su dužni postupiti sukladno odluci Odbora kontrole.

## Članak 12.

O radu i odlukama Odbora kontrole vodi se zapisnik sa zaključcima koji se u pravilu treba načiniti odmah.

Zapisnik sa zaključcima vodi pojedini član Odbora kontrole, u tu svrhu imenovan na početku sastanka.

Zapisnik se verificira vlastoručnim potpisima članova Odbora kontrole.

Uz zapisnik se prilažu i dokumenti, izvješća, obrazloženja i druga dokumentacija koja se odnosi na pitanja o kojima se odlučivalo na sastanku Odbora kontrole.

## Članak 13.

Odluke Odbora kontrole moraju biti oblikovane jasno, tako da ne bude sporno što je uočeno, što je odlučeno, tko treba izvršiti pojedine zadaće i u kojem roku.

## Članak 14.

Ured Društva obvezan je radni materijal kao i verificirane zaključke sjednica Upravnog odbora i Skupštine Društva istovremeno dostaviti na znanje i Odboru kontrole Društva.

# PRAVA I DUŽNOSTI ODBORA KONTROLE

## Članak 15.

Prije donošenja konačne odluke i stava, Odbor kontrole dužan je utvrditi činjenično stanje na temeljit, argumentiran i cjelovit način.

Sva tijela Društva dužna su Odboru kontrole omogućiti uvid u svu dokumentaciju koja se odnosi na poslovanje i rad Društva.

## Članak 16.

Pozivu Odbora kontrole dužne su se odazvati sve osobe, nazočnost kojih je potrebna sukladno odluci Odbora kontrole. U slučaju neodazivanja pozivu, Odbor kontrole može zatražiti pokretanje postupka kod Suda časti.

## Članak 17.

Odbor kontrole ima pravo angažirati nezavisne stručnjake za pomoć u svome radu.

Troškovi angažmana nezavisnih stručnjaka ne smiju prelaziti 1 % ukupnog godišnjeg prihoda Društva.

## Članak 18.

Odbor kontrole dužan je najmanje jednom godišnje, i to prije usvajanja završnog računa o poslovanju Društva, pregledati novčano i materijalno poslovanje Društva i završni račun.

## Članak 19.

Odbor kontrole dužan je upozoriti Upravni odbor i Skupštinu na neispravnosti, kao i na poštivanje odredbi Statuta i drugih općih akata Društva te zahtijevati od istih da se one otklone u određenom roku.

Upozorena tijela Društva dužna su izvijestiti Odbor kontrole o poduzetim radnjama u cilju otklanjanja takvih neispravnosti.

Tajnik Društva dužan je postupiti po zahtjevima Odbora kontrole za otklanjanje neispravnosti u poslovanju Društva i izvijestiti Odbor kontrole o poduzetim radnjama.

U slučaju da Upravni odbor, i nakon upozorenja Odbora kontrole, ne poštuje odredbe Statuta i druge opće akte Društva, Odbor kontrole može uputiti Skupštini Društva prijedlog za opoziv Upravnog odbora.

## Članak 20.

Odbor kontrole dužan je upozoriti člana Društva na poštivanje odredbi Statuta i drugih općih akata Društva te na poštivanje odluka tijela Društva. U slučaju da član, i nakon upozorenja Odbora kontrole, ne poštuje odredbe Statuta i druge opće akte Društva, Odbor kontrole može uputiti Upravnom odboru Društva prijedlog za njegovo isključenje.

## Članak 21.

Ukoliko ocjeni da je potrebno, Odbor kontrole može uputiti Predsjedniku Društva zahtjev za sazivanje izvanredne Skupštine, kao i izvanredne sjednice Upravnog odbora.

## Članak 22.

Odbor kontrole može podnijeti prijedlog za pokretanje postupka za donošenje izmjena i dopuna Statuta i drugih općih akata Društva.

## Članak 23.

Odbor kontrole zaprima prijedloge za opoziv (razrješenje) cijelog Upravnog odbora ili pojedinog člana Upravnog odbora Društva i iste, nakon razmatranja i utvrđivanja činjeničnog stanja, prosljeđuje na odluku Skupštini.

## Članak 24.

Cijeli Odbor kontrole ili pojedini član može biti opozvan ako ne obavlja poslove i zadaće utvrđene Statutom, ako ne prisustvuje sastancima Odbora kontrole i ako Skupštini ne podnosi izvješće o svom radu. Odluku o opozivu donosi Skupština.

## Članak 25.

U slučaju opoziva ili ostavke jednog člana Odbora kontrole na njegovo mjesto stupa prvi slijedeći s liste kandidata za izbor Odbora konrole.

Mandat novoizabranog člana traje do isteka predviđenog mandata prethodnika na čije mjesto stupa.

U slučaju opoziva ili ostavke cijelog Odbora kontrole, Skupština u roku 60 dana od dana ostavke, bira novi Odbor kontrole.

Mandat novoizabranog Odbora kontrole traje do isteka predviđenog mandata prethodnog Odbora kontrole na čije mjesto stupa.

# ZAVRŠNE ODREDBE

## Članak 26.

Autentično tumačenje odredbi ovog Poslovnika daje Skupština Društva.

Ovaj Poslovnik stupa na snagu danom usvajanja na sjednici Skupštine 20. lipnja 2013. godine.

|  |  |
| --- | --- |
|  | Predsjednik  Društva arhitekata Zagreba |
|  |  |
|  | Teo Budanko d.i.a. |